ไฟแนนเชียลไดเจสต์
ซีมิโก้เพิ่มทุนรุกธุรกิจปี&#8217;55
30 ต.ค. 2565

ซีมิโก้เพิ่มทุนรุกธุรกิจปี’55
ชัยภัทร ศรีวิสารวาจา ประธานกรรมการบริหารและกรรมการผู้อำนวยการ บล.ซีมิโก้ เปิดเผยว่า บริษัทจะแจกเงินปันผลให้กับผู้ถือหุ้นเป็นหุ้นจำนวน 80 ล้านหุ้น ในสัดส่วน 10.17 หุ้นเดิม ต่อ 1 หุ้นใหม่ หรือเท่ากับ 0.049 บาท และสิทธิการจองซื้อหุ้นเพิ่มทุนอีกจำนวน 120 ล้านหุ้น ในอัตราส่วน 6.78 หุ้นเดิมต่อ 1 หุ้นใหม่ ที่ราคาพาร์ 0.50 บาทต่อหุ้น 
“การจ่ายปันผลเป็นหุ้นและการออกหุ้นเพิ่มทุน ซึ่งมีราคาพาร์ต่ำกว่าราคาตลาดในปัจจุบัน เพื่อผลตอบแทนให้แก่ผู้ถือหุ้นแล้ว ยังเป็นการเพิ่มความสามารถของบริษัทในการสร้างมูลค่าให้แก่ผู้ถือหุ้นในอนาคตด้วย” ชัยภัทร กล่าว
สำหรับการเพิ่มทุนครั้งนี้ นอกจากจะเป็นการเพิ่มความยืดหยุ่นทางการเงินให้แก่ซีมิโก้แล้ว ยังทำให้บริษัทมีทุนจดทะเบียนเพียงพอต่อการดำเนินธุรกิจตามข้อกำหนดของสำนักงาน ก.ล.ต. ซึ่งจะมีผลบังคับใช้ในต้นปี 2555” ชัยภัทร กล่าว
ทั้งนี้ การเพิ่มทุนดังกล่าวจะนำเสนอต่อผู้ถือหุ้นเพื่อพิจารณาอนุมัติ ในการประชุมวิสามัญผู้ถือหุ้น ครั้งที่ 1/2553 ซึ่งจะจัดขึ้นในวันที่ 15 ธ.ค. 2554
กลต.กระชับความสัมพันธ์ลาว
วรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ร่วมกับ จรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เดินทางเยือนสาธารณรัฐประชาธิปไตยประชาชนลาว (สปป.ลาว) เพื่อกระชับความสัมพันธ์และความร่วมมือระหว่างตลาดทุนไทยและ สปป.ลาว
ในการนี้ได้เข้าเยี่ยมคารวะท่านพูเพ็ด คำพูนวง รัฐมนตรีว่าการกระทรวงการเงิน รวมทั้งได้บรรยายแลกเปลี่ยนความรู้และประสบการณ์ด้านบทบาท ก.ล.ต. ในการกำกับและพัฒนาตลาดทุนกับสมาชิกสภาแห่งชาติ ผู้บริหารระดับสูงของสำนักงานคณะกรรมการคุ้มครองหลักทรัพย์และตลาดหลักทรัพย์ลาว (ค.ล.ต.) และตลาดหลักทรัพย์ลาว 
“ฝ่ายไทยได้นำเสนอประสบการณ์เกี่ยวกับการพัฒนากฎหมายว่าด้วยหลักทรัพย์และตลาดหลักทรัพย์ รวมถึงกฎเกณฑ์ต่างๆ ให้เป็นมาตรฐานสากลรองรับกับพัฒนาการของตลาดการเงินโลกที่นับวันจะยิ่งเปลี่ยนแปลงรวดเร็วและมีความเชื่อมโยงกันมากขึ้นเป็นลำดับ โดย ก.ล.ต. มุ่งมั่นในการพัฒนาตลาดทุนไทยให้เป็นแหล่งระดมทุนที่สำคัญในภูมิภาค และเพิ่มบทบาทเชิงรุกให้เด่นชัดขึ้นในทุกภาคส่วน”วรพล กล่าว